Den 2. februar skal det afgøres om Christopher Kristensen fra Restaurant Bühlmann kan skrive årets kok på CV’et.

Nordjylland er med helt fremme i spidsen på det gastronomiske landkort. Tilbage i november måned var Michelin Guiden forbi Nordjylland for at tjekke landsdelens gastronomiske landskab ud. Nu er den nordjyske kok Christopher Kristensen med i kampen om at blive i årets kok. Christopher Kristensen fra Restaurant Bühlmann har som eneste finalist i årets kok sin daglige gang i en nordjysk restaurant. Christopher Kristensen har fundet vej til finalen ved først at klare sig gennem en udvælgelsesrunde for derefter tilbage i efteråret at have klaret cuttet fra semifinalen og helt til finalen. Dagen før konkurrencen får deltagerne udleveret en råvarekurv, og ud fra indholdet af denne skal de kreere en forret, en hovedret og en dessert, der i sin helhed danner en treretters menu. Sammen med deres assistent har de 6 timer og 25 minutter til at tilberede denne menu til 12 couverter. Med deres menu skal de imponere et dommerpanel, der blandt andet består af den verdenskendte kok Rasmus Kofoed. Finalerne afvikles den 2. februar i Messecenter Herning.